

Republika e Kosovës Komuna e Vitisë

Republika Kosova Opstina Vitina

Republic of Kosovo Municipality of Viti/na

**P R O C E S V E R B A L**

Takimi me qytetarët – Diskutim publik për Planifikimin e Buxhetit Komunal 2026-2028  
Komuna e Vitisë

**Data:04.08.2025**

**Koha: 10:00**

**Takimi në: Fshatin Binç.**

**z.Mustaf Mehmeti, zyrtar për informim:** Pershendetje për të gjithë të pranishmit Në kuadër të përgatitjeve për hartimin e Buxhetit Komunal për periudhën 2026-2028, Komuna e Vitisë ka organizuar një diskutim publik me qytetarët me qëllim të përfshirjes së tyre në procesin e planifikimit dhe vendimmarrjes.

**Z. Zoran Marinković:** Qëllimi i këtij takimi është që t’i orientojmë kërkesat tona për t’u përfshirë në buxhet.

**Z. Hasan Aliu, nënkryetari i Komunës:** Përshëndetje për të gjithë të pranishmit, në veçanti Zoranin, pasi gjithë punën për organizimin e këtij takimi e ka bërë ai. Unë jam këtu me ekipin për dëgjimet buxhetore, ku koordinator jam unë. Ekipi përbëhet nga përfaqësues të ekonomisë dhe informimit, dhe megjithëse ka më shumë anëtarë, me këta që jemi, besoj se jemi në rregull. Të gjitha dëgjimet që do të mbahen, në fund do të përmblidhen dhe do t’i dërgohen kryetarit të komunës dhe Drejtorisë së Financave për shqyrtim dhe mundësisht për realizim. Do të bëjmë përpjekje për të sqaruar hapat që duhen ndërmarrë për planifikimin e buxhetit komunal. Është përgatitur edhe një material informues që do t’ju ndihmojë ta kuptoni më mirë këtë proces, të cilin do ta prezantoj unë. Ju do të keni mundësinë të bëni propozime. Kemi planifikuar të mbajmë 6 takime: një në Kuvendin Komunal të Vitisë, një në Binçë, një në Letnicë, një me OJQ-të në Viti dhe një te fabrika "Garsep". Ky është takimi i fundit nga këto dëgjime, dhe kemi bërë përpjekje maksimale që të jemi sa më të qartë për qytetarët. Në kuadër të këtyre dëgjimeve buxhetore, do t’i dëgjojmë edhe propozimet që ju do t’i paraqisni. Meqë është edhe vit zgjedhor, këto propozime do të kenë më shumë gjasë të realizohen vitin tjetër. Pas kësaj faze, bëhet përgatitja e buxhetit. Propozuesi i buxhetit është Kryetari i Komunës, i cili e propozon atë para Kuvendit Komunal, ndërsa Kuvendi duhet ta miratojë deri më 31 shtator. Pastaj dërgohet në Ministrinë e Financave, ku përgatitet projektligji për buxhetin. Pas miratimit nga Kuvendi i Kosovës, ai shndërrohet në ligj dhe zbatohet për vitin 2026. Po fokusohem vetëm në vitin 2026. Buxheti i Komunës së Vitisë përbëhet nga dy burime kryesore: granti i përgjithshëm dhe të hyrat vetanake. Granti i përgjithshëm: 7,705,065 €. Granti specifik për arsim: 7,199,958 €. Granti specifik për shëndetësi: 1,969,532 €. Granti për shërbime rezidenciale: 155,000 €. Të hyrat vetanake: 1,294,660 €. Total: 18,324,215 €. Krahasuar me vitin 2025, ka një rritje prej 378,593 €. Struktura e buxhetit: Grante qeveritare: 92.93%. Të hyrat vetanake: 7.07%. Për vitin 2026, buxheti është ndarë sipas kategorive ekonomike si më poshtë: Paga dhe shtesa: 11,294,919 €. Mallra dhe shërbime: 3,078,919 €. Shpenzime komunale: 290,000 €. Subvencione: 720,000 €. Shpenzime kapitale: 2,940,400 €. Shpjegime shtesë për planifikimin sipas kategorive ekonomike: Paga dhe shtesa: Rritje prej 1,407,772 € për shkak të rritjes së pagave me nga 110 € për çdo të punësuar në vitin 2025. Mallra dhe shërbime: Zvogëlim prej 94,000 € krahasuar me vitin e kaluar. Shpenzime komunale: Zvogëlim prej 10,000 € krahasuar me vitin 2025. Subvencione dhe transfere: Mbetet e njëjtë si në vitin 2025. Shpenzime kapitale: Zvogëlim prej 925,179 €. Këto do të financohen nga: Grantet qeveritare: 2,194,831 €. Të hyrat vetanake: 745,569 €. E di që ka shumë nevoja për investime në Binçë, por ju lus që të kërkoni ato që janë më të domosdoshmet.

**Z. Srdjan Djuric:** Jam banor i këtij fshati. Kemi përgatitur dy kërkesa kryesore: Rruga për te varrezat ortodokse, e cila është në gjendje shumë të rëndë dhe është e pakalueshme. Ka gjatësi rreth 200-300 metra. Ujësjellësi – kërkojmë rritjen e kapacitetit të furnizimit me ujë në Binçë. Rrjeti është i shtrirë dhe kjo nuk është vetëm në interesin tonë, por të të gjithë banorëve.

**Z. Zoran Marinković:** Pajtohemi të gjithë me këto kërkesa. Sa i përket rrugës për te varrezat, kemi mbajtur takim edhe me kryetarin, ku ishte prezent edhe prifti. Ai e ka përkrahur kërkesën dhe ka dërguar inxhinierin për të parë terrenin. Kur ka varrime, është shumë e vështirë të arrihet atje, edhe me traktor. Rruga është rreth 300 metra. Nuk kërkojmë asfaltim, por të bëhet e kalueshme. Edhe për ujin – ka burime ekzistuese ku mund të lidhemi. Ky ujësjellës shfrytëzohet nga Kabashi, Binça dhe Drobeshi. Do të ishte zgjidhje për më shumë fshatra, jo vetëm për Binçën. Nuk kërkon investim të madh – mjafton të lidhemi me burimet dhe të zgjerohet rezervuari. Po ashtu, ekziston një ujësjellës i vjetër që më parë e ka shfrytëzuar Vitia dhe mund të analizohet për funksionalizim. Por këto dy janë kërkesat tona kryesore. Ju falënderojmë që keni ardhur të na dëgjoni – kjo për ne ka shumë vlerë.

**Z. Hasan Aliu, nënkryetari i Komunës:** Keni qenë shumë konkret në kërkesa dhe e keni kuptuar qëllimin e këtij takimi. Faleminderit të gjithëve, faleminderit Zoranit për bashkëpunimin 12-vjeçar pa asnjë keqkuptim. Takimi ishte shumë korrekt dhe propozimet janë shumë të qëlluara. Do të bëjmë përpjekje maksimale – në veçanti për rrugën e varrezave, sepse është një çështje e kulturës njerëzore dhe morale që secili të ketë qasje të lehtë. Uji është domosdoshmëri. Nëse duam të bëhemi pjesë e Evropës, duhet të përmirësohemi në këtë drejtim. Në të gjitha fushat në komunën e Vitisë kemi me çka të krenohemi, por për ujin – jo. Ndoshta edhe për shkak se kompania “Hidromorava” ka bërë pak në këtë drejtim. Por së bashku me ju, nëse do të jemi përsëri në pushtet, do ta kemi prioritet çështjen e ujit të pijshëm. Jo vetëm sot, por përmes Zoranit, dyert tona janë të hapura 24 orë.

**Z. Mustaf Mehmeti, zyrtar për informim:** Faleminderit për pjesëmarrjen!

**Procesmbajtësi: Kryetari i Komunës**

**Qendrim Muharremi Sokol Haliti**

**\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_**